Okresná prokuratúra Žilina 
Moyzesova 20, 011 56 Žilina 1 	

Sp. zn. : 3 Pv 107/15/5511	Žilina, 2.6.2015
EEČ : 2-43-2832-2015

U Z N E S E N I E

Trestná vec:	obvinený XXXXX  
Prečin:	Ublíženie na zdraví podľa § 157 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Žilina
Podľa § 220 odsek 1 Trestného poriadku schvaľujem zmier uzavretý medzi: 
obvineným:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
a
poškodenou:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Obsahom zmieru je:
a.	Peňažná suma určená na všeobecne prospešné účely: 150,00 € 
b.	Konkrétny adresát peňažnej sumy určenej na všeobecne prospešné účely: Materská škola, Námestie Janka Borodáča č. 7, Žilina 
c.	Suma odovzdaná štátu na peňažnú pomoc obetiam trestnej činnosti: 150,00 € 

a súčasne podľa § 215 odsek 1 písmeno g) Trestného poriadku zastavujem trestné stíhanie obvineného
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
realizované policajtom Odd.výkonu služby DI OR PZ Žilina pod spisovou značkou ORP-25/DI-ZA-2015.
Dňa 28.01.2015 v čase o 23:15 hod. viedol osobné motorové vozidlo zn. Peugeot Partner, ev.č. ZA 838FC, v Žiline, časť Budatín, po ceste II/583, km 0,600 (ul. Dolná), smerom do obce Teplička nad Váhom, kde v úseku miernej pravotočivej zákruty sa dostatočne nevenoval vedeniu vozidla, neprispôsobil rýchlosť jazdy svojim schopnostiam, vlastnostiam vozidla a iným okolnostiam, ktoré možno predvídať a s vozidlom nebol schopný zastaviť na vzdialenosť, na ktorú mal rozhľad, pričom nespozoroval ležiacu chodkyňu naprieč vozovkou v jeho jazdnom pruhu XXXXX, ktorej poskytoval pomoc XXXXX, v dôsledku čoho XXXXX s vozidlom prešiel po jej tele a po zastavení následne vozidlo zacúval do protismerného jazdného pruhu za vozidlo svedka, ktoré stálo smerom jazdy do Žiliny, pričom XXXXX pri dopravnej nehode utrpela zranenia - krvácanie vnútrolebečné pod mäkké plenu mozgu, zlomeninu nosových kostí, zlomeninu tela 6. krčného stavca a oblúka 7. krčného stavca, zlomeninu tŕňového výbežku 7. hrudného stavca a priečneho výbežku 8. hrudného stavca, zlomeniny rebier, zlomeninu ľavého kĺbneho výbežku 3. driekového stavca, zlomeniny tŕňových výbežkov 3., 4., 5. driekového stavca, zlomeniny tŕňových výbežkov 1., 2. krížového stavca, zlomeninu priečneho výbežku 5. driekového stavca, komplikovanú zlomeninu panvy s porušením panvového kruhu, obojstrannú zlomeninu krížovej kosti so zlomeninou v oblasti lopaty bedrovej kosti obojstranne s posunom, zlomeninu lonovej kosti vľavo so zlomeninou sedacej kosti vľavo, zlomeniny oboch ramienok lonovej kosti vpravo, roztrhnutie močového mechúra, pomliaždenie kľučiek tenkého čreva a esovitej kľučky hrubého čreva, ťažké pomliaždenie ľavého stehna, ktoré si vyžiadali práceneschopnosť v trvaní 4 mesiace.

Odôvodnenie: 
	Poverený príslušník OR PZ, ODI, Žilina uznesením sp. zn. ČVS:ORP-25/DI-ZA-2015 zo dňa 30.01.2015 podľa § 199 ods. 1 Tr. poriadku začal trestné stíhanie a súčasne podľa § 206 ods. 1 Tr. poriadku vzniesol obvinenie XXXXX pre prečin ublíženia na zdraví podľa § 157 ods. 1 Tr. zák. na vyššie uvedenom skutkovom základe. 

	Po skončení skráteného vyšetrovania mi poverený príslušník PZ predložil spisový materiál spolu s návrhom na podanie obžaloby. Následne som vec odstúpil na konanie probačnému a mediačnému úradníkovi Okresného súdu v Žiline za účelom vykonania mediácie.

	V konaní pred probačným a mediačným úradníkom Okresného súdu v Žiline, sa obv. XXXXX ku spáchaniu činu, ktorý sa mu kladie za vinu, priznal a vyhlásil, že  spáchal skutok, za ktorý je stíhaný. Obvinený svoje konania oľutoval a úprimne sa ospravedlnil poškodenej, pričom uviedol, že pomôže poškodenej s otvorením jej osobného účtu v banke na vlastné náklady, čo podľa správy probačného a mediačného úradníka obvinený aj urobil, keď poškodenej pomohol na vlastné náklady zabezpečiť a zaplatiť poplatky, ktoré súviseli so zriadením osobného účtu v Poštovej banke, na ktorý jej bude vyplácané bolestné. Obvinený súčasne predložil doklad o oznámení škodovej udalosti do poisťovne Kooperativa poisťovňa, a.s., kde je vozidlo povinne zmluvne poistené, čím urobil iné opatrenie za účelom náhrady škody - bolestného .

Poškodená XXXXX uviedla, že súhlasí so zmierom, pričom požaduje uhradiť bolestné, ktoré jej bolo priznané znalcom MUDr. Orlovským v odbornom vyjadrení vo výške 18.233,-Eur, pričom uviedla, že súhlasí s tým, aby jej toto bolo uhradené z povinného zmluvného poistenia motorového vozidla Peugeot Partner, ev.č. ZA 838FC, a taktiež požaduje, aby jej obvinený pomohol zriadiť osobný účet v banke za účelom možného prevodu sumy bolestného z poisťovne, nakoľko je bezdomovkyňa. Uvedenú podmienku obvinený tak, ako som to vyššie uviedol, splnil. Iné požiadavky na obvineného nemá a dodržaním tejto dohody sú jej nároky k obvinenému v súvislosti s trestným činom v tejto trestnej veci plne uspokojené.

	Skutočnosť uzavretia zmieru medzi obvineným XXXXX a poškodenou XXXXX je zrejmá z písomného zmieru uzatvoreného dňa 21.05.2015 v kancelárii probačného a mediačného úradníka Okresného súdu v Žiline.

	Z listinných dôkazov, zabezpečených v priebehu prípravného konania vypovedajúcich o osobe páchateľa vyplýva, že obvinený XXXXX má v odpise z Registra trestov GP SR jeden záznam z roku 2007, pričom sa na neho hľadí, ako keby nebol odsúdený, a  v evidencii priestupkov Mesta Žilina nemá žiadny záznam. 

	Obvinený XXXXX zložil dňa 22.05.2015 na účet Krajskej prokuratúry v Žiline č. 7000231396/8180, vedenom v štátnej pokladnici sumu vo výške 300,-Eur. 

	V rámci zmieru uzatvoreného medzi obvineným a poškodenou zo dňa 21.05.2015 bola určená ako adresát peňažnej sumy určenej na všeobecne prospešné účely Materská škola, Námestie Janka Borodáča č. 7, Žilina. Výška peňažnej sumy určenej na verejnoprospešné účely bola stanovená u XXXXX na 300,-Eur. Z uvedenej sumy 50 % patrí štátu na peňažnú pomoc poškodeným podľa osobitného zákona  a 50% t.j. 150,-Eur, patrí Materskej škole, Námestie Janka Borodáča č. 7, Žilina, XXXXX, pričom uvedená suma bude bezodkladne po nadobudnutí právoplatnosti tohto uznesenia poukázaná na účet vedený v Prima banke, a.s. č. účtu: XXXXX

	Za prečin ublíženia na zdraví podľa § 157 ods. 1 Tr. zák. dovoľuje Trestný zákon uložiť trest odňatia slobody na 6 mesiacov až 2 roky.

	Podľa § 220 ods. 1 Tr. por. v konaní o prečine, na ktorý zákon ustanovuje trest odňatia slobody, ktorého horného hranica neprevyšuje päť rokov, môže prokurátor so súhlasom obvineného a poškodeného rozhodnúť o schválení zmieru a zastaviť trestné stíhanie, ak obvinený
a)vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a určito,
b)nahradil škodu, pokiaľ bola činom spôsobená, alebo urobil iné opatrenia na náhradu škody, alebo inak odstránil ujmu vzniknutú trestným činom, a
c)zloží na účet súdu a v prípravnom konaní na účet prokuratúry peňažnú sumu určenú konkrétnemu adresátovi na všeobecne prospešné účely, a táto peňažná suma nie je zrejme neprimeraná závažnosti spáchaného trestného činu
a vzhľadom na povahu a závažnosť spáchaného činu, na mieru akou bol trestným činom dotknutý verejný záujem, na osobu obvineného a na jeho osobné a majetkové pomery považuje takýto spôsob rozhodnutia za dostačujúci.

	Podľa § 215 ods. 1 písm. g) Tr. por. prokurátor zastaví trestné stíhanie, ak sa schváli zmier medzi obvineným a poškodeným.

	Vzhľadom k uvedeným skutočnostiam konštatujem, že v danej veci boli splnené zákonné podmienky stanovené v § 220 Tr. poriadku v smere rozhodnutia o schválení zmieru a zastavení trestného stíhania. Vo veci ide o konanie o prečine, za ktorý Trestný zákon ustanovuje trest odňatia slobody s hornou hranicou neprevyšujúcou päť rokov, obvinený vyhlásil, že spáchal skutok, za ktorý je stíhaný, pričom nie sú odôvodnené  pochybnosti o slobodnosti, vážnosti a určitosti tohto vyhlásenia, urobil opatrenie opatrenie smerujúce k náhrade škody tým, že nahlásil poistnú udalosť príslušnej poisťovni, zložil na účet prokuratúry peňažnú  sumu určenému konkrétnemu adresátovi na  všeobecne prospešné účely a  táto suma nie je zrejmé neprimeraná závažnosti spáchaného trestného činu a vzhľadom  na  povahu  a  závažnosť  tohto  trestného  činu,  mieru,  akou  bol dotknutý verejný záujem, na osobu obvineného a na  jeho osobné a majetkové pomery možno prijať záver, že rozhodnutie o schválení zmieru je dostačujúce a odôvodnené. Naviac je potrebné poukázať na skutočnosť, že sám obvinený ako i poškodená udelili súhlas k takémuto rozhodnutiu prokurátora.

	Na základe uvedeného som rozhodol tak, ako je uvedené vo výrokovej časti tohto uznesenia.

Poučenie: 
Proti tomuto uzneseniu  n i e  j e  prípustná sťažnosť.

JUDr. Ľuboš Kríž
prokurátor